La secretària tècnica de la Comissió relaciona les reclamacions que han tingut entrada des del darrer Ple que va tenir lloc el passat dia 15 de setembre de 2017 que van dels números 412/2017 a 416/2017.
També s'informa de les esmenes documentals rebudes en relació amb els expedients oberts davant la Comissió, en concret respecte les reclamacions presentades contra l'Ajuntament de Sant Hipòlit de Voltregà, números 392/2017 a 397/2017.
Es comenta així mateix, una consulta plantejada per correu electrònic en relació a l'accés a dades sobre les qualificacions professionals dels treballadors d'una empresa pública que es respondrà també electrònicament.
La secretària tècnica comenta també que s'ha tramès al Síndic de Greuges el Projecte de conveni de col·laboració aprovat la setmana passada per conèixer la seva conformitat i poder iniciar la seva tramitació.
La presidenta pregunta a la resta de membres del Ple si han pogut consultar l'esborrany de l'acta del Ple corresponent a la sessió trenta-unena del dia 15 de setembre i si tenen esmenes per formular.
Proposta de resolució de finalització de la Reclamació 274/2017 per pèrdua d'objecte
La senyora Elisabet Samarra, ponent de la Reclamació 274/2017, exposa els elements més destacats de la Proposta de resolució i de la fonamentació jurídica en relació amb l'accés al registre d'entrada i sortida de documents per part d'un regidor en representació del grup municipal d'ERC-AM de l'Ajuntament de Santa Margarida i els Monjos.
El senyor Mir proposa una esmena a la part dispositiva que serà incorporada per la ponent al text definitiu de la resolució.
Proposta de resolució de finalització de les Reclamacions 295/2017, 296/2017, 297/2017 i 298/2017 per desistiment (acumulades)
El ponent de la Proposta de resolució, el senyor Manuel Ibarz, relaciona l'actuació que s'ha dut a terme respecte aquests quatre procediments, que finalitzen per desistiment de l'entitat reclamant, atès que va tramitar les mateixes reclamacions per mitjans electrònics i va desistir expressament d'aquestes reclamacions.
Proposta de resolució de finalització de la Reclamació 299/2017 per pèrdua d'objecte
El ponent de la Proposta de resolució, el senyor Manuel Ibarz, exposa els elements principals de la tramitació d'aquest procediment que finalitza per pèrdua sobrevinguda de l'objecte de reclamació.
El senyor Josep Mir formula una esmena tècnica que s'introduirà al text definitiu pel ponent.
Proposta de resolució de finalització de la Reclamació 307/2017 per pèrdua d'objecte
La senyora Elisabet Samarra, ponent de la Reclamació 307/2017, exposa els elements més rellevants del text de la Proposta de resolució d'aquesta reclamació plantejada contra la Universitat Rovira i Virgili i que finalitza per pèrdua sobrevinguda del seu objecte atès que durant la tramitació li han lliurat la documentació que requeria.
Proposta de resolució d'inadmissió del recurs de reposició de la Reclamació 335/2017
El senyor Josep Mir, ponent d'aquesta Proposta de resolució, exposa els elements que s'han plantejat amb la interposició d'aquest recurs de reposició contra la Resolució de la Comissió 310/2017, de 15 de setembre i la fonamentació de la seva inadmissió, que es compartida per la resta de membres del Ple.
Proposta de resolució d'estimació parcial de la Reclamació 339/2017
El senyor Josep Mir, ponent d'aquesta Proposta de resolució, exposa els elements més destacats d'aquest procediment que duu a l'estimació parcial de la reclamació plantejada conta l'Ajuntament de Mataró.
La senyora Elisabet Samarra formula una esmena a la Proposta de resolució que serà introduïda pel ponent en l'elaboració del text definitiu.
Proposta de resolució de finalització de la Reclamació 348/2017 per pèrdua d'objecte
El senyor Josep Mir, exposa la tramitació d'aquest procediment de reclamació que finalitza per pèrdua sobrevinguda de l'objecte de la reclamació plantejada contra l'Ajuntament d'Alcarràs.
Proposta de resolució d'estimació de la Reclamació 363/2017
La senyora Elisabet Samarra, ponent de la Proposta de resolució relativa a aquesta reclamació plantejada contra l'Agència Catalana de l'Aigua, exposa la fonamentació jurídica que recull el text de la Proposta.
El senyor Josep Mir proposa esmenes en relació amb els antecedents i una esmena tècnica respecte un dels fonaments jurídics i es debat per part de tots els membres del Ple elements relatius a l'aplicació de la normativa sectorial en matèria d'accés a la informació ambiental.
Proposta de resolució de finalització de la Reclamació 364/2017 mitjançant acord de mediació
El senyor Josep Mir, ponent d'aquesta Proposta de resolució, exposa els elements més destacats d'aquest procediment plantejat contra el Consorci Mar Parc de Salut de Barcelona que finalitza amb acord de mediació mitjançant la persona reclamant va quedar satisfeta amb la informació que l'entitat reclamada es va comprometre a facilitar.
Proposta de resolució d'estimació de la Reclamació 365/2017
El senyor Josep Mir, ponent d'aquesta Proposta de resolució, exposa els elements més destacats d'aquest procediment de reclamació interposat contra l'Ajuntament de Pallejà.
La senyora Elisabet Samarra formula una esmena al text que serà introduïda pel ponent a la resolució definitiva.
Proposta de resolució d'inadmissió i de desestimació de la Reclamació 372/2017
El ponent d'aquesta Proposta de resolució, el senyor Josep Mir, exposa els elements que fonamenten la inadmissió parcial d'aquesta reclamació respecte la informació reclamada del Consell Comarcal de Les Garrigues, l'Ajuntament de la Floresta, la Comunitat de Regants del Canal d'Urgell i la Confederació Hidrogràfica de l'Ebre atès que no ha quedat acreditat que s'hagi formulat una sol·licitud prèvia a la reclamació davant la GAIP i en el darrer cas, perquè aquesta no és competent.
Respecte en canvi, la informació reclamada respecte el Departament de Territori i Sostenibilitat de la Generalitat de Catalunya es desestima atès que la informació ja havia estat lliurada amb anterioritat a la reclamació davant la Comissió i així ha quedat acreditat en el procediment.
Proposta de resolució d'estimació de la Reclamació 381/2017
El senyor Josep Mir, ponent d'aquesta Proposta de resolució, exposa els elements més rellevants del text que presenta, sense que es plantegin elements de debat.
Proposta de resolució d'inadmissió de la Reclamació 406/2017
El senyor Josep Mir, ponent d'aquesta Proposta de resolució, exposa els elements que determinen la inadmissió d'aquesta reclamació, que són compartits per la resta de membres del Ple, atès que allò que sol·licita la persona reclamant no és informació pública de conformitat amb la normativa de transparència i accés a la informació.
Adaptació de les normes internes d'organització i funcionament
S'analitza el text proposat pel senyor Josep Mir de les Normes internes d'organització i funcionament de la Comissió, que deroga les anteriorment aprovades, el mes de setembre de 2015, un cop adaptades a les previsions del Reglament de la GAIP aprovat per Decret 111/2017, de 18 de juliol.
Es debaten alguns elements de l'adaptació duta a terme de les Normes, sense que doni lloc a la introducció de cap esmena al text proposat.